Unkari sulkee kaikki turvapaikan­hakijat piikki­lankojen taakse – HS kuvasi helikopterilla parakki­leirit ja selvitti, mitä leireillä tapahtuu

Suomessa alettiin puhua Turun iskun jälkeen pakolaisten säilöön ottamisesta. Unkarissa sitä jo tehdään. Unkarin parakkileirit ovat tarkasti vartioituja säilöönottokeskuksia, joissa takavarikoidaan kaikki vartalosuihkeet ja jopa värityskynät. HS tapasi afganistanilaisia, joilla on kokemusta leirien oloista.

Röszke/Budapest

Pahinta ei ollut kuumuus, joka tunkeutui parakkeihin ja suojaamattomalle pihamaalle. Pahinta eivät olleet myöskään itikat, jotka sikisivät lähipusikoissa ja hyökkäsivät kimppuun auringon laskettua, koska nukkumatilana toimivan parakin ovea oli pakko pitää auki.